text: El Tour deixa una cua de lleugera pujada de l'ocupació hotelera | BonDia Diari digital d'Andorra.
  Molt lleugerament, però l'efecte del pas del Tour de França pel Principat durant el cap de setmana del 9 a l'11 es va deixar sentir durant la setmana posterior en l'ocupació hotelera, amb una mitjana d'ocupació que se situa en el 47,94% durant els dies feiners, lleugerament per sobre de les setmanes precedents, en què havia estat del 44,35% (del 28 de juny al 4 de juliol) i del 45,70% en l'última setmana de juny. La setmana de la prova ciclista, recordem-ho, s'havia enfilat pràcticament fins al 76% (amb 55 establiments oberts).
  Aquest és el balanç facilitat per la Unió Hotelera, que apunta també que durant el cap de setmana ha tornat a nivells pre-Tour: per sobre del 62%. No obstant això, especifiquen, aquestes dades s'han de valorar tenint en compte que es van incrementar el nombre d'establiments en funcionament, 56, amb la qual cosa el volum de visitants en realitat s'hauria incrementat.
  Pel que fa al pròxim cap de setmana, les previsions de la UH situen les pernoctacions en unes dades similars a les registrades durant el passat dissabte i diumenge.
  Els caps de setmana anteriors al pas del Tour, l'ocupació va ser del 62,51% el primer de juliol, amb 49 establiments en funcionament. L'anterior, l'últim del mes de juny, la mitjana d'ocupació de cap de setmana va ser més alta i va arribar fins al 74,75%. Amb tot, per aquelles dates només 46 negocis tenien les portes obertes.